Dan me se mán taꞌa̱j nij síí aꞌmii xnaꞌánj griego,
ne̱ si̱j cuchiꞌ chumanꞌ Jerusalén ga̱a anuû Chaꞌanj Pascuá me nij soꞌ,
ne̱ cuchiꞌ nij soꞌ cara̱a̱ gue̱e̱ nij soꞌ rihaan Yaꞌanj a.
Dan me se cuchiꞌ nij soꞌ rihaan síí cuꞌna̱j Felipé síí cavii chumanꞌ Betsaida chumanꞌ na̱j estadó Galilea,
ga̱a ne̱ cachíín niꞌya̱j nij soꞌ man soꞌ,
ne̱ cataj nij soꞌ a:
―Me ndoꞌo rá núj caꞌmi̱i̱ núj do̱j ga̱ Jesús,
señor ―taj nij soꞌ rihaan Felipé a.
Ga̱a ne̱ caꞌanj Felipé cata̱j xnaꞌanj soꞌ rihaan síí cuꞌna̱j Andrés se vaa cataj nij síí aꞌmii xnaꞌánj griego yoꞌ rihaan soꞌ a.
Ga̱a ne̱ caꞌanj cata̱j xnaꞌanj ro̱j soꞌ rihaan Jesús a.
Ga̱a ne̱ cataj Jesús rihaan nij soꞌ a:
―ꞌU̱nj Si̱j Caꞌnéé Yaꞌanj Ni̱caj Yuꞌunj man Yuvii̱ roꞌ,
cuano̱ nihánj me se quisíj güii quina̱nꞌ ꞌu̱nj rej xta̱ꞌ ne̱ niꞌndaj ya̱ sa̱ꞌ veꞌé gu̱un chij ꞌu̱nj,
quiꞌya̱j Yaꞌanj ado̱nj.
Ya̱ ya̱ cata̱j xnaꞌanj ꞌu̱nj rihaan soj cuano̱ se vaa ase vaa ꞌnúú vaa níꞌ a.
Sese se̱ quinij ꞌnúú ya̱a̱n rihaan yoꞌóó ne̱ cavi̱ꞌ maꞌa̱n ꞌnúú ya̱a̱n yoꞌ,
ne̱ navi̱j u̱u̱n ꞌnúú ya̱a̱n,
tza̱j ne̱ sese cavi̱ꞌ ꞌnúú ya̱a̱n yoꞌ,
ne̱ quisi̱j queꞌe̱e̱ doj ꞌnúú quiꞌya̱j yoꞌ na̱nj ado̱nj.
Dan me se xa̱ꞌ síí me rá ga̱a̱ iꞌna̱ꞌ rihaan chumii̱ nihánj,
tza̱j ne̱ ꞌo̱ cavi̱ꞌ soꞌ na̱nj ado̱nj.
Ne̱ xa̱ꞌ síí aꞌvej rá cavi̱ꞌ rihaan chumii̱ nihánj cheꞌé se me soꞌ síí noco̱ꞌ manj,
tza̱j ne̱ ꞌo̱ ga̱a̱ iꞌna̱ꞌ nimán soꞌ nu̱ꞌ cavii nu̱ꞌ caꞌanj ado̱nj.
Cheꞌé dan me sese vaa ꞌo̱ soꞌ nu̱u̱ rihanj,
ne̱ canoco̱ꞌ soꞌ manj á.
Ne̱ me rej maꞌa̱n canicu̱nꞌ ma̱ꞌanj roꞌ,
ma̱an dan canicu̱nꞌ síí nu̱u̱ rihaan ꞌu̱nj uún na̱nj ado̱nj.
Ga̱a ne̱ cara̱a̱ cochro̱j Réj rihaan síí nu̱u̱ rihanj ado̱nj.
’Cuano̱ nihánj me se nanó uxrá rá nimanj chugua̱nj.
Ne̱ da̱j qui̱ꞌyáj a̱ ranj a.
Cachi̱nj ni̱ꞌyáj rihaan Réj se vaa ti̱nanii soꞌ manj rihaan sayuun qui̱ranj cuano̱,
rá soj naꞌ.
Taj maꞌ.
Cheꞌe̱ yan qui̱ránꞌ ꞌu̱nj sayuun caꞌnaj ado̱nj ―taj Jesús a.
Ga̱a ne̱ cachíín niꞌya̱j Jesús rihaan Yaꞌanj,
cataj soꞌ a:
―Qui̱ꞌyáá so̱ꞌ se vaa sa̱ꞌ uxrá caꞌmi̱i̱ yuvii̱ cheꞌé so̱ꞌ,
Ata̱j ―taj Jesús,
cachíín niꞌya̱j soꞌ a.
Ga̱a ne̱ cavii ꞌo̱ nana̱ rej xta̱ꞌ caꞌmii Yaꞌanj cuno nij soꞌ a:
―A̱j sa̱ꞌ uxrá caꞌmii yuvii̱ cheꞌé ꞌu̱nj,
ne̱ sa̱ꞌ uxrá doj caꞌmi̱i̱ uún yuvii̱ cheꞌé ꞌu̱nj,
qui̱ꞌyáj ado̱nj ―taj nana̱ cavii rej xta̱ꞌ caꞌmii Yaꞌanj cuno nij soꞌ a.
Dan me se nicu̱nꞌ uxrá yuvii̱ ga̱ Jesús,
ne̱ cuno nij soꞌ nana̱ yoꞌ,
ne̱ cataj nij soꞌ se vaa caguáj tuꞌvii rej xta̱ꞌ a.
Ne̱ ꞌó taꞌa̱j nij soꞌ cataj se vaa caꞌmii ꞌo̱ se‑mo̱zó Yaꞌanj nana̱ yoꞌ rihaan Jesús a.
Ga̱a ne̱ cataj Jesús rihaan nij yuvii̱ a:
―Né cheꞌe̱ ꞌu̱nj me caꞌmii Yaꞌanj nana̱ yoꞌ maꞌ.
ꞌO̱ se caꞌmii Yaꞌanj nana̱ yoꞌ cheꞌé rej xca̱j soj cuentá ado̱nj.
Cheꞌé se vaa qui̱ranj cuano̱ caꞌne̱ꞌ Yaꞌanj cacunꞌ cheꞌé nij yuvii̱ ma̱n rihaan chumii̱ nihánj,
ne̱ quiri̱i̱ yaníj Yaꞌanj man Síí Chre̱e síí uun chij rihaan chumii̱ nihánj chugua̱nj.
Ga̱a ne̱ asa̱ꞌ quisíj naxca̱j nii manj rihaan chumii̱ nihánj cachro̱n nii manj rihaan rcutze̱,
ga̱a ne̱ gu̱un rá cunuda̱nj nij yuvii̱ canoco̱ꞌ nij yuvii̱ manj,
qui̱ꞌyáj ado̱nj ―taj Jesús rihaan nij yuvii̱ a.
Ne̱ maꞌa̱n nana̱ nihánj nana̱ caꞌmii Jesús roꞌ,
taj xnaꞌanj da̱j quiꞌya̱j nii man soꞌ cheꞌé yan cavi̱ꞌ soꞌ a.
Ga̱a ne̱ cataj nij yuvii̱ rihaan Jesús a:
―A̱j neꞌen núj nana̱ no̱ rihaan Danj Yaꞌanj se vaa Síí Caꞌne̱j Yaꞌanj Ti̱nanii man Yuvii̱ rihaan Sayuun me se si̱j ca̱yáán nu̱ꞌ cavii nu̱ꞌ caꞌanj me soꞌ a.
Ne̱ me cheꞌé cataj so̱ꞌ nihánj se vaa vaa cheꞌé na̱xcaj nii man Síí Caꞌnéé Yaꞌanj Ni̱caj Yuꞌunj man Yuvii̱ rihaan chumii̱ nihánj ga̱.
Me cheꞌé cavi̱ꞌ soꞌ ga̱.
Da̱j si̱j me Síí Caꞌnéé Yaꞌanj Ni̱caj Yuꞌunj man Yuvii̱,
rá so̱ꞌ ga̱ ―taj nij yuvii̱,
xnáꞌanj nij yuvii̱ man Jesús a.
Cheꞌé dan cataj Jesús rihaan nij soꞌ a:
―Cuano̱ nihánj me se va̱j soj rej chuguu̱n sa̱ꞌ yaꞌan,
tza̱j ne̱ da̱j doj quisi̱j orá quinaꞌa̱j yaꞌan yoꞌ,
ne̱ se̱ guun nucua̱j soj xca̱j soj cuentá maꞌ.
Cheꞌé dan vaa cheꞌé xca̱j soj cuentá nda̱a vaa ꞌyaj nij síí va̱j rej chuguu̱n yaꞌan na̱nj á.
Sese taj,
ne̱ gu̱un soj síí chéé rej rmi̱ꞌ,
ne̱ xa̱ꞌ síí chéé rej rmi̱ꞌ,
tza̱j ne̱ ne neꞌen soꞌ me rej va̱j soꞌ maꞌ.
Dan me se va̱j soj rej chuguu̱n yaꞌan,
ne̱ cheꞌé dan cuchuma̱n rá soj ni̱ꞌyaj soj yaꞌan sa̱ꞌ á.
Quisi̱j quiꞌya̱j soj da̱nj,
ga̱a ne̱ gu̱un soj taꞌníí yaꞌan chuguu̱n,
ne̱ si̱j xcaj cuentá gu̱un soj ado̱nj ―taj Jesús rihaan nij yuvii̱ a.
Quisíj caꞌmii Jesús nana̱ nihánj,
ga̱a ne̱ caꞌanj Jesús,
ne̱ caxríj yuve̱ soꞌ man soꞌ rihaan nij soꞌ a.